RO
L 303/12
Jurnalul Oficial al Uniunii Europene
23.11.2022
REGULAMENTUL DELEGAT (UE) 2022/2290 AL COMISIEI din 19 august 2022 de modificare a Regulamentului delegat (UE) 2020/2015 în ceea ce privește anumite excepții de la obligația de debarcare în apele occidentale pentru 2023
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2019/472 al Parlamentului European și al Consiliului din 19 martie 2019 de stabilire a unui plan multianual pentru stocurile pescuite în apele occidentale și apele adiacente și pentru activitățile de pescuit care exploatează stocurile respective, de modificare a Regulamentelor (UE) 2016/1139 și (UE) 2018/973 și de abrogare a Regulamentelor (CE) nr.
811/2004, (CE) nr.
2166/2005, (CE) nr.
388/2006, (CE) nr.
509/2007 și (CE) nr.
1300/2008 ale Consiliului (1), în special articolul 13, întrucât: (1)
Regulamentul delegat (UE) 2020/2015 al Comisiei (2) prevede detalii privind modul de implementare a obligației de debarcare pentru anumite activități de pescuit de specii demersale în apele occidentale pentru perioada 2021-2023.
(2)
În temeiul Regulamentului delegat (UE) 2020/2015, anumite excepții de la obligația de debarcare se aplică cu titlu provizoriu până la 31 decembrie 2022.
În aceste cazuri, statele membre care au un interes direct de gestionare trebuie să prezinte, cât mai curând posibil și nu mai târziu de 1 mai 2022, informații științifice suplimentare care să justifice excepția.
Dovezile prezentate trebuie să fie evaluate de Comitetul științific, tehnic și economic pentru pescuit („CSTEP”) până la 31 iulie 2022.
(3)
Statele membre din apele de nord-vest (Belgia, Irlanda, Spania, Franța și Țările de Jos – „statele membre din ANV”) au prezentat Comisiei, la 3 mai 2022, o recomandare comună.
O versiune revizuită a recomandării comune a fost prezentată la 25 iulie 2022.
(4)
Recomandarea comună a solicitat o nouă excepție legată de rata de supraviețuire ridicată pentru limba-de-mare sub dimensiunea minimă de referință pentru conservare, capturată în diviziunea ICES 7e de către nave cu o lungime mai mică de 12 m și care utilizează traule de fund cu panouri („OTB”), în limita a șase mile marine de coastă dar în afara zonelor de creștere identificate, cu o dimensiune a ochiului sacului mai mare de 80 mm.
(5)
CSTEP a remarcat cantitatea semnificativă de informații și clarificări primite în sprijinul acestei excepții și a recunoscut nivelul scăzut al volumelor de capturi aruncate înapoi în mare în cadrul activității de pescuit.
(6)
Din motivele prezentate de CSTEP, cu care Comisia este de acord, este oportun ca excepția să fie acordată până la 31 decembrie 2023.
(7)
Recomandarea comună a solicitat, de asemenea, o nouă excepție de minimis pentru limba-de-mare comună (Solea solea), până la maximum 3 % din totalul capturilor anuale din această specie, efectuate de nave care utilizează unelte de tip beam-traul (TBB) cu dimensiunea ochiului de plasă de 80-119 mm echipate cu panou flamand, în diviziunile ICES 7j și 7k.
(8)
CSTEP a luat act de îmbunătățirile realizate prin implementarea unor unelte mai selective și de scăderea volumului capturilor nedorite de pește subdimensionat.
Volumul actual al capturilor aruncate înapoi în mare este minim.
CSTEP a remarcat, de asemenea, că există planuri în curs având ca obiectiv îmbunătățirea cunoștințelor referitoare la acest stoc, prin studii genetice care pot duce la o mai bună înțelegere a limitelor și a dimensiunii stocurilor.
CSTEP a considerat că acest lucru contribuie la definirea impactului activităților de pescuit și, prin urmare, la focalizarea impactului măsurilor de gestionare, cum ar fi excepțiile solicitate de la obligația de debarcare.
(1) JO L 83, 25.3.2019, p. 1.
(2) Regulamentul delegat (UE) 2020/2015 al Comisiei din 21 august 2020 de precizare a detaliilor punerii în aplicare a obligației de debarcare pentru anumite activități de pescuit din apele occidentale pentru perioada 2021-2023 (JO L 415, 10.12.2020, p. 22).